DA Den Europæiske Unions Tidende C 266/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 266/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) NR. 510/2006

»PESCA DI LEONFORTE«

EF-Nr.: IT-PGI-0005-0651-03.10.2007

BGB ( X ) BOB ( )

1. Produktets navn:

»Pesca di Leonforte«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produktets art (jf. bilag II):

Kategori 1.6.: Frugt, grøntsager og korn, også forarbejdet.

3.2. Beskrivelse af produktet med betegnelsen »Pesca di Leonforte«:

Ferskner med den beskyttede geografiske betegnelse »Pesca di Leonforte« omfatter to lokale økotyper, Bianco di Leonforte og Giallone di Leonforte, som ikke er opført på den nationale sortsliste.

På markedsføringstidspunktet skal ferskner med den beskyttede geografiske betegnelse »Pesca di Leonforte« have følgende egenskaber: de skal være hele, se friske ud, være sygdomsfri og må ikke være angrebet af råd eller andre former for fordærv, der gør dem uegnede til konsum. De skal desuden være rene, dvs. uden synlige urenheder, og fri for skadedyr på alle udviklingsstadier og må heller ikke have fremmed lugt og/eller smag.

Frugtkødets konsistens, målt med en penetrometerspids på 8 mm, skal være på mindst 4,5 kg/cm2 for økotypen Giallone di Leonforte og på mindst 3,5 kg/cm2 for økotypen Bianco di Leonforte. Indholdet af opløselige faste stoffer skal ligge på mellem 11 og 13 Brix-grader, og frugten skal have en vægt på mellem 100 og 350 gram. Frugten skal være kugleformet og asymmetrisk hvælvet. Økotypen Bianco di Leonforte har hvidt frugtkød og hvidt skind med røde striber, som ikke altid er tydelige, og økotypen Giallone di Leonforte har gult frugtkød og gult skind med røde striber, som ikke altid er tydelige. Frugtkødet skal sidde fast på stenen.

Kun ferskner i klasse »ekstra« og »I« kan få den beskyttede geografiske betegnelse »Pesca di Leonforte«.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke produktionsfaser, som skal finde sted i det afgrænsede geografiske område:

Det er obligatorisk at anvende pergamentpapirsposer til beskyttelse af frugten mod sygdomsfremkaldende organismer, når den når op på størrelse med en valnød, men under ingen omstændigheder længere end juli måned med. Høsten foregår fra de første ti dage i september til de første ti dage i november. Frugten skal håndplukkes, men man skal undgå at plukke på de varmeste tidspunkter på dagen og at udsætte de høstede frugter for direkte sollys. Frugten skal plukkes med stor forsigtighed, og uden at stilken beskadiges. Den metaltråd, der anvendes til at binde pergamentposerne fast med, skal også fjernes, så man undgår at beskadige frugten.

3.6. Særlige regler vedrørende udskæring, rivning, emballering osv:

Frugter med den beskyttede geografiske betegnelse »Pesca di Leonforte« skal emballeres på produktionsstedet, så de ikke bliver snavsede eller stødte under transporten og på grund af alt for omfattende håndtering, hvilket kunne medføre mug- og sygdomsangreb, som ville forringe produktets kvalitative egenskaber.

Frugter med den beskyttede geografiske betegnelse »Pesca di Leonforte« skal sælges i kasser eller bakker af pap eller træ eller i kurve af forskellig størrelse med en kapacitet på mellem 0,5 og 6 kg. De enkelte pakninger skal indeholde frugter af samme sort, kategori, størrelse og modningsgrad. Frugterne skal have samme farve afhængigt af økotypen. Frugterne skal anbringes i ét lag og holdes adskilt fra hinanden med et beskyttende materiale. Det beskyttende og/eller dekorative materiale skal være nyt, lugtfrit og uskadeligt. Det skal desuden undgås, at produktet kommer i berøring med sværte og/eller lim, der anvendes til stempling eller mærkning. Pakningerne må heller ikke indeholde fremmede genstande.

Hver pakning skal forsegles på en sådan måde, at seglet brydes ved åbning, så indholdet ikke kan ændres, efter at det er emballeret.

3.7. Specifikke mærkningsregler:

Betegnelsens logo og fællesskabssymbolet skal være anført på etiketten.

Der må ikke anføres andre oplysninger end de udtrykkeligt foreskrevne. Det er dog tilladt at benytte henvisninger til private mærker, når blot de ikke indeholder nogen anprisninger eller kan vildlede forbrugerne.

Betegnelsens logo er en oval, som indeholder et billede af monumentet Granfonte, der er Leonforte kommunes symbol. I forgrunden er anbragt en fersken emballeret i en pose. Øverst i ovalens midte ses angivelsen »Pesca di Leonforte«, og nederst, ligeledes i midten, ses akronymet »I.G.P«. Tegningen er omkranset af en markeret grøn linje, baggrunden er lysegul, Granfonte er grøn i lighed med indskriften »Pesca di Leonforte« og »I.G.P.«, ferskenen er orangegul med grønne blade, posen er hvid med grå skygger og omkranset af en sort streg, som angiver den tråd, posen lukkes med.

4. Præcis afgrænsning af det geografiske område:

Produktionsområdet for ferskner med den beskyttede geografiske betegnelse »Pesca di Leonforte« omfatter kommunerne Leonforte, Enna, Calascibetta, Assoro og Agira i Enna-provinsen.

5. Tilknytning til det geografiske område:

5.1. Det geografiske områdes egenart:

Det område, hvor der dyrkes ferskner med den beskyttede geografiske betegnelse »Pesca di Leonforte« ligger geografisk set i Siciliens »hjerte«. Jordbunden består af et tykt lag aflejret middelsvær lerjord, der er rig på organiske stoffer. Området har middelhavsklima, som er præget af lange, varme og tørre somre samt milde og regnfulde vintre. Regnen falder især i perioden fra oktober til marts. Desuden er det i dette område, at frugtavlerne har opfundet og udviklet den praksis at sætte poser om frugterne, mens de sidder på træet, hvilket beskytter dem mod skadedyr og muliggør en jævn modning frem til høsttidspunktet.

5.2. Produktets egenart

Ferskner med den beskyttede geografiske betegnelse »Pesca di Leonforte« adskiller sig fra andre produkter i samme varekategori ved deres fasthed og sene modning samt metoden med anvendelse af poser.

Disse egenskaber betyder, at produktet kan markedsføres, når der ikke længere kan købes andre produkter i samme varekategori. Høsten foregår nemlig fra de første ti dage i september til de første ti dage i november. Det, der især kendetegner ferskner med den beskyttede geografiske betegnelse »Pesca di Leonforte«, er den metode, som består i at sætte poser om frugterne, mens de sidder på træet, og som har været anvendt i flere årtier for at beskytte dem mod skadedyrsangreb (Ceratitis capitata). Denne metode er i tidens løb blevet et af de vigtigste aspekter ved denne produktion og har gjort frugten mere modstandsdygtig over for nedfald, fordi den er beskyttet af en regntæt pergamentpapirspose.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ansøgningen om registrering af den beskyttede geografiske betegnelse »Pesca di Leonforte« er berettiget af produktets omdømme og dets kvalitative egenskaber, såsom fasthed og sen modning, som betyder, at det kan markedsføres på tidspunkter, hvor der stort set ikke kan købes ferskner. Ferskenavlernes arbejde er af fundamental betydning. Det er lykkedes dem at styre deres produktion, fordi de har forstået, at de er i besiddelse af et unikt produkt. De inddrager ofte deres familiemedlemmer, som arbejder hårdt dag og nat, når der skal sættes poser om frugterne. Afsætningen af fersknerne har givet en sådan indtægt, at det har forbedret levevilkårene for frugtavlerne i dette område.

Produktionen af »Pesca di Leonforte« har i en snes år haft betydelige afsmittende økonomiske virkninger ikke blot i produktionsområdet, men også i nabokommunerne på grund af den årlige byfest, som den lille by, der blev grundlagt af fyrst Nicolò Placido Branciforti i det syttende århundrede, afholder i den historiske bymidte den første søndag i oktober. Denne fest blev indført af de kommunale myndigheder i 1982 for at markedsføre produktet, højne dets værdi og fremme dets udvikling og for at gøre Siciliens forbrugere opmærksomme på, hvor specielt og unikt et produkt der er tale om. Denne »ferskenfest« (»Sagra della pesca di Leonforte«) har lige fra begyndelsen taget sigte på markedsføring af dette sent høstede produkt.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure med offentliggørelse af forslaget om anerkendelse af den beskyttede geografiske betegnelse »Pesca di Leonforte« i Gazzetta Ufficiale (den italienske statstidende) nr. 186 af 11. august 2007.

Den konsoliderede udgave af varespecifikationen kan ses

på følgende websted: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller